### | | | | --- | --- | | | | | --- | | **Byråd** 26. april 2016 Sagsnr. 710-2016-18263 Dok.nr. 710-2016-162932 Sagsbehandler DPBCJ | | 69.                 Favrskov Forsyning A/S, Generalforsamling 2016, Årsrapport 2015 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | ØK, BY |
| Lovgrundlag | Selskabsloven, årsregnskabsloven |

###

**SAGENS INDHOLD**

Favrskov Forsyning A/S har
fremsendt årsrapport for 2015.

Årsrapporten forelægges Byrådet
forud for afholdelse af den ordinære generalforsamling, idet Byrådet skal
træffe beslutning om at bemyndige borgmester og kommunaldirektør til at afholde
den ordinære generalforsamling. Herunder godkende årsrapporten med
ledelsesberetning, koncernregnskab og årsregnskab for Favrskov Forsyning  A/S.

Bestyrelsen for [adresse]
Forsyning A/S afholder ordinær generalforsamling i de to datterselskaber
Favrskov Spildevand A/S og Favrskov Affald A/S 28. april 2016, idet disse to
selskaber er 100 % ejet af Favrskov Forsyning A/S.

Da Favrskov Kommune er
eneaktionær i moderselskabet Favrskov Forsyning A/S afholdes
generalforsamlingen med deltagelse af borgmester og kommunaldirektør sammen med
selskabets bestyrelse, direktion og øvrige ledelse.

Dagsordenen for den ordinære
generalforsamling er ifølge vedtægterne:

· Valg
af dirigent

· Bestyrelsens
beretning om selskabets virksomhed i det forløbne regnskabsår

· Forelæggelse
af revideret årsrapport og eventuelt koncernregnskab til godkendelse

· Beslutning
om decharge for direktionen og bestyrelsen

· Beslutning
om anvendelse af overskud eller dækning af tab i henhold til den godkendte
årsrapport

· Valg
af revisor

· Eventuelt.

Bestyrelsen har suppleret
dagsordenen med tre punkter:

· Godkendelse
af strategisk samarbejde

· Revurdering
af honorering for bestyrelsesarbejde

· Drøftelse
af overvejelser for budget 2017.

**VURDERING**

Årsregnskabet for hvert af de tre
selskaber er revideret og godkendt af revisionsfirmaet Ole Danielsen.

Revisors konklusion er følgende:

”Det er vores opfattelse, at
regnskabet giver et retvisende billede af selskabets aktiver, passiver og
finansielle stilling pr. 31. december 2015 samt af resultatet af selskabets
aktiviteter for regnskabsåret 1. januar – 31. december 2015 i overensstemmelse
med årsregnskabsloven.”

Revisionen har anført en
supplerende oplysning:

”Uden at modificere vores
konklusion, henleder vi opmærksomheden på note 2 i årsregnskabet, som beskriver
den usikkerhed, der er i datterselskabet Favrskov Spildevand A/S omkring den
beløbsmæssige størrelse af den udskudte skatteforpligtelse, der kan henføres
til de skattemæssige indgangsværdier på selskabets materielle anlægsaktiver
samt den hertil hørende opkrævningsret hos forbrugerne.”

Vedrørende generalforsamlingens
dagsordenspunkt om decharge for direktion og bestyrelse kan oplyses, at det er
et ældre selskabsretligt udtryk, som betyder, at generalforsamlingen, såfremt
denne har fået i alt væsentlighed rigtige og fuldstændige oplysninger, meddeler
ledelsen af selskabet ansvarsfrihed for det forgangne års handlinger og for det
fremlagte årsregnskab.

I forhold til generalforsamlingens
dagsordenspunkt om anvendelse af overskud eller dækning af tab kan oplyses, at
bestyrelsen foreslår, at årets resultat tilføres Favrskov Forsyning A/S’ egenkapital,
som herefter udgør 1,6 mia. kr. pr. 31. december 2015.

Favrskov Forsyning A/S har
indgået kontrakt med James Larsen og Young for perioden 2013-2016. Derfor indstilles James Larsen
og Bo Frederiksen til valget som selskabets revisor. I løbet af 2016 vil
revisorydelsen for 2017-2020 blive udbudt.

På Byrådets temamøde 23. februar
2016 blev Strategi 2020 for Favrskov Forsyning A/S gennemgået. Strategien
indeholder en beslutning om at undersøge mulighederne for samarbejde med andre
spildevandsselskaber. Selskabets vedtægter kræver, at beslutning om strategisk
samarbejde godkendes af generalforsamlingen.

Bestyrelsesmedlemmerne ydes honorar for deres arbejde. Dette
honorar er fastsat ved selskabsstiftelsen. Ved fastsættelsen blev der ikke
truffet beslutning om indeksering af honoraret. Bestyrelsen indstiller, at
honorarerne for medlemmer valgt på generalforsamlingen forøges med virkning fra
1.1.2016 svarende til udviklingen i nettoprisindekset fra 1.1.2010 til
1.1.2016. Herefter indekseres honoraret svarende til udviklingen i
nettoprisindekset. De medarbejdervalgte og forbrugervalgte medlemmer sidder kun
i én bestyrelse og honoreres med 6.000 kr. om året. For at skabe helhed i
bestyrelsesarbejdet har bestyrelsen besluttet, at de sidder med som
observatører i de øvrige bestyrelser. Bestyrelsen indstiller, at honoraret for
medarbejdervalgte og forbrugervalgte medlemmer ændres til 10.000 kr. om året og
indekseres efterfølgende.

**ØKONOMI**

Årsregnskabet skal aflægges i
henhold til årsregnskabsloven. Der er således tale om et omkostningsbaseret
regnskab i modsætning til det kommunale regnskab, som er udgiftsbaseret. Den
principielle forskel på et omkostningsbaseret regnskab og et udgiftsbaseret
regnskab er, at i et omkostningsbaseret regnskab resultatføres omkostninger,
når de forbruges, og der indregnes således bl.a. afskrivninger. I et udgiftsbaseret
regnskab resultatføres udgifter, når de afholdes.

Favrskov Forsyning A/S’ årsresultat
udviser et underskud på 9 mio. kr. Resultatet kan henføres til [adresse]
Spildevand A/S.

Favrskov Spildevand A/S er
underlagt et prisloft, som fastsættes af Forsyningssekretariatet. Prisloftet
regulerer selskabets omkostninger og fastsætter krav til effektiviseringer i
forhold til øvrige spildevandsselskabers omkostninger. Selskabets
driftsomkostninger og investeringer overholder de rammer, der er udmeldt i
selskabets Prisloft 2015.

Favrskov Spildevand A/S har i 2015 et underskud på 8,9 mio.
kr. Resultatet i Favrskov Spildevand A/S er påvirket af en regulering vedr.
2014, hvor Forsyningssekretariatet opgør en overdækning på 10 mio. kr. Over-underdækning
viser overordnet set om virksomheden i forhold til omkostningsniveauet opkræver
en for høj eller for lav takst. Overdækningen vedrører Favrskov Spildevand A/S’
lånoptagelse på 20 mio. kr. i 2014. På grund af tidspunktet for lånoptagelsen
var det ikke muligt at tage højde for den yderligere finansiering i prisloftet
for 2015. Osvald Sørensen skal derfor indregnes som en gæld til forbrugerne i
regnskabet for 2015 og fradrages omsætningen i 2015. Forholdet er korrigeret i
prisloft 2016 og indarbejdet i budget 2016.

Der henvises til note 2 i årsrapporten
for såvel Favrskov Forsyning A/S som for Favrskov Spildevand A/S, der beskriver
den usikkerhed, der er omkring den beløbsmæssige størrelse af den udskudte
skatteforpligtelse. Forholdet er nævnt i de to seneste årsrapporter.

Favrskov Forsyning A/S har
modtaget en afgørelse fra SKAT, som nedskriver Favrskov Spildevand A/S’
skattemæssige indgangsværdier med 1,6 mia. kr. Selskabet, og branchen i øvrigt,
er uenig i SKAT’s afgørelse og har anket afgørelsen til Landsskatteretten. De
første prøvesager er afsluttet i Landsskatteretten og er i overvejende grad
faldet ud til SKAT’s fordel. Afgørelserne er anket, idet branchen er af den
opfattelse, at de ikke er i overensstemmelse med lovens ordlyd samt
intentionerne i vandsektorloven. Der forventes ikke en endelig afklaring
indenfor den nærmeste fremtid.

I Favrskov Affald A/S var der i
2015 et underskud på 4,4 mio. kr. I takstberegningen for 2015 var der indregnet
et underskud på 0,9 mio. kr., med henblik på at tilbagebetale tidligere års
overskud til forbrugerne.

Underskuddet kan hovedsageligt
forklares ved, at affaldsmængden er steget som følge af at genbrugspladsernes
åbningstid er udvidet i 2015. Udvidelsen af åbningstiden har medført en meromkostning
på 1,4 mio. kr. til håndtering og behandling af de øgede affaldsmængder. Herudover
har [adresse], hævet taksten for deponeringsegnet affald fra 380 kr. til
880 kr. pr. ton. Det har medført en øget omkostning på 600.000 kr. i 2015.

Selv om der reelt har været et
underskud i 2015 udgør årets resultat i årsrapporten 0 kr. Det følger af
hvile-i-sig-selv princippet i affaldsbekendtgørelsen, hvor et underskud
betragtes som underdækning. Over-/underdækning udtrykker tilgodehavende/gæld,
der skal reguleres overfor forbrugerne gennem taksten. Underskuddet på 4,4 mio.
kr. indgår i beregningen af de fremtidige takster. Årets resultat udgør
herefter 0 kr.

**INDSTILLING**

Direktøren for Job og Økonomi indstiller til Byrådet:

1. At borgmester og kommunaldirektør
bemyndiges til at afholde den ordinære generalforsamling i Favrskov Forsyning
A/S og godkende årsrapporten for 2015 med ledelsesberetning, koncernregnskab og
årsregnskab.

2. At der på generalforsamlingen meddeles
decharge for direktion og bestyrelse.

3. At der på generalforsamlingen besluttes at anvende overskud/underskud i
Favrskov Forsyning A/S som foreslået i årsrapporten.

4. At der på generalforsamlingen træffes beslutning om, at selskaberne
anvender revisionsfirmaet James Larsen og Bo Frederiksen som selskabernes revisor i det kommende
år.

5. At der på generalforsamlingen drøftes overvejelser om budget 2017.

6. At der på generalforsamlingen meddeles godkendelse af strategi for
samarbejde.

7. At honoraret for medlemmer valgt på generalforsamlingen forøges med
virkning fra 1.1.2016 svarende til udviklingen i nettoprisindekset fra 1.1.2010
til 1.1.2016. Herefter indekseres honoraret svarende til udviklingen i
nettoprisindekset.

8. At honoraret for medarbejdervalgte og forbrugervalgte medlemmer ændres
til 10.000 kr. om året og indekseres efterfølgende.

**BESLUTNING**

***Økonomiudvalget, 19. april 2016:***

Fraværende:Ingen

Indstilles godkendt.

**Bilag**

|  |  |
| --- | --- |
| Strategi 2020 | 710-2016-148196 |
| Årsrapport 2015 - Favrskov Forsyning | 710-2016-148961 |
| Årsrapport 2015 -  Favrskov Spildevand | 710-2016-148965 |
| Årsrapport 2015 - Favrskov Affald | 710-2016-148969 |